Anders Samuelsen og hans ministerkontor har været det dyreste at indrette, når man sammenligner med regeringens øvrige ministre.

Pengene er blandt andet blevet brugt på håndværkerarbejde og konsulentbistand fra arkitekten Eva Harlous virksomhed. Det har samlet set kostet 92.615 kroner.

Derudover er der blevet indkøbt følgende møbler:

- Et nyt tæppe til 32.185 kroner.

- Borde, 12 stole, spejl, lamper og en ribbe fra møbelfirmaet Mater til 115.250 kroner.

- Tre puder og en plaid designet af Eva Harlou til 1.505 kroner.

- 15 Montana-reoler og tilhørende låger til 42.343 kroner.

- En radiatorskjuler fra firmaet Kompleet til 56.250 kroner.

Derudover er der ligeledes indkøbt et tæppe til udenrigsministerens forkontor og ministersekretær til en værdi af 32.185 kroner.

Anders Samuelsens kontorindretning har hidtil været den mest omdiskuterede af alle regeringens ministre. Udenrigsministeren har blandt andet forklaret det med behovet for at udbedre en vandskade, og at den danske udenrigsminister skal have et flot kontor, når han modtager repræsentanter fra andre lande.